Busdiewe teiken skole in die Baai | News24
Busdiewe teiken skole in die Baai
SKOLE moet gewaarsku word: hul bussies word deur boewe geteiken.
Dié waarskuwing kom van die polisie nadat nóg 'n bussie, dié keer van die Laerskool Lorraine, onlangs gesteel is.
"Die diewe weet presies hoe om die bus te steel en te laat verdwyn," het Alex Cooper, 'n onderwyser van die Laerskool Lorraine, gesê nadat deeglik ondersoek ingestel is oor hoe die bussie voete gekry het.
Die boewe het die kringtelevisiekameras se drade by dié skool geknip voor 'n "bielie van 'n slot" by die veiligheidshek geknip én nog 'n hek oopgebreek is om die skool se Toyota-bus te steel, het kapt. San­dra Janse van Rensburg, polisiewoordvoerder, bevestig. Sy het bygevoeg: "Die skole sal hul veiligheidsmaatreëls moet opskerp."
Cooper het voorts gesê die diewe moes die terrein goed geken het.
"Hulle moes ook geweet het watter toerusting nodig sou wees om die bielie van 'n slot af te knip, want dis nie enige tang wat daardie slot sou knip nie."
Met behulp van die bussie se opsporingstoestel kon die voertuig tot in Mthatha gevolg word voordat dit van die radar verdwyn het.
Die Burger, die PE Express se susterskoerant, het vroeër berig oor die Herbert Hurd-laerskool se ­Toyota-bus wat by die skool gesteel is. Dié bus is deur Stephen Marais, die voormalige polisiekaptein, net voor Mthatha raakgesien, en is sodoende teruggevind.
Die Laerskool Kabegapark het ook deurgeloop toe twee van hul skoolbussies onlangs by die skool gesteel is.
Janse van Rensburg waarsku dat opsigters en sekuriteitsbeamptes nie 'n alarm wat in die middel van die nag afgaan, moet ignoreer nie.
"Volg dit dadelik op. Hoe vroeër die polisie die gebied deursoek, hoe groter is die kans om 'n gesteelde voertuig terug te kry."